Document ID: /roh_data/filtered/fineweb-2-filterrobots_roh.jsonl.gz/14888

Kimi Räikkönen banduna Ferrari cun la fin da questa stagiun e turna tar Sauber-Alfa Romeo. Quai ha communitgà la squadra da Hinwil. L'«Iceman» haja suttascrit per duas stagiuns (2019/2020) tar Sauber.
Cumenzà tar Sauber
Kimi Räikkönen turna uschia enavos tar sias ragischs. L'onn 2001 aveva sia carriera en la furmla 1 numnadamain cumenzà tar Sauber. Silsuenter è el er partì per las squadras da McLaren e Lotus. Actualmain è el collega da squadra dal Tudestg Sebastian Vettel tar Ferrari.
Ultim campiun sin Ferrari
Il pilot finlandais è stà engaschà en tut durant otg onns tar Ferrari. Gist en ses emprim onn, il 2007, è el daventà campiun mundial cun Ferrari, quai sco davos pilot da la Scuderia enfin qua.
Räikkönen e Leclerc barattan cockpit
Successur da Räikkönen tar Ferrari daventa Charles Leclerc. Il Monegass absolvescha actualmain sia emprima stagiun en la furmla 1 tar la squadra dad Alfa Romeo Sauber. Leclerc ha fatg part dal program da promoziun da Ferrari. El vala actualmain sco in dals pli gronds talents.
RR novitads 11:00